Helfte van staat se tydelike poste al geskep | Netwerk24
Deur Francois Williams 01 Desember 2020 13:54
Van die mikpunt van 800 000 tydelike werkgeleenthede wat die regering wou skep binne die lopende boekjaar, is meer as 400 000 geleenthede al "ondersteun", volgens 'n verslag oor die presidensiële werkskeppingsplan wat Dinsdag uitgereik is.
Openbarewerkeprogramme gaan meer mense in diens neem as deel van die poging om werk te skep.
Pres. Cyril Ramaphosa het die plan op 15 Oktober in die parlement aangekondig as deel van die ekonomiese herstelplan en om te reageer op die grootskaalse werkloosheid wat deur die Covid-19-inperking veroorsaak is.
Meer as twee miljoen mense in die formele sektor het hul werk verloor in die maande waarin die regering die ekonomie feitlik afgeskakel het in 'n poging om die pandemie te keer.
Van die programme waarmee al begin is, sluit in:
Die departement van basiese onderwys wat 300 000 mense by skole in diens wil neem as onderwys- en algemene assistente;
Die Nasionale Kunsteraad en die Nasionale Rolprent- en Videostigting het versoeke uitgestuur vir voorstelle om die sektor te steun en om poste by kultuurinstansies te beskerm;
Die departement van handel, nywerheid en mededinging het sy aansporing uitgebrei vir ondernemings in die sakeproses-uitkontrakteringsbedryf om meer jong mense aan te stel;
Die departement van openbare werke en infrastruktuur het sy openbare-indiensnemingsprogramme vir onder meer water- en energiedoeltreffendheid en afvalbestuur uitgebrei, asook vir die Welisizwe-program vir die bou van brûe in landelike gebiede; en
Die departement van omgewing, bosbou en visserye het sy openbare-indiensnemingsprogramme uitgebrei in omgewingsbewaring, infrastruktuur en hulpbronbestuur.
Meer oor: Cyril Rama­Phosa | Staat Van Inperking | Koronavirus | Werkloosheid | Inperking | Indiensneming | Covid-19